Il ministri galês pe educazion, Leighton Andrews, al à presentât ae Assemblee nazionâl la Strategjie pe educazion in lenghe galese. Si ben che tai ultins vincj agns si vedi vude une incressite massive de presince dal galês intes scuelis, si trate dal prin proviodiment che al fisse un model unitari pe educazion ta cheste lenghe su dut il teritori dal Gales. Il document al fisse un program di incressite dal insegnament par galês cun obietîfs e struments di intervent sul medi e sul lunc periodi. Si previôt un aument sei dal numar des scuelis cun ûs veicolâr de lenghe, sei des oportunitâts di vê une educazion bilengâl ancje inte scuele secondarie. Andrews al à ancje comunicât che al zontarà 1 milion e 725 mil sterlinis ai fonts za impegnâts ta chest setôr. Sei l’Ufici pe lenghe galese (Bwrdd yr Iaith Gymraeg) che la Societât pe lenghe galese (Cymdeithas yr Iaith Gymraeg) a àn dât un judizi avonde positîf sul proviodiment, ancje se a àn segnalât cualchi pont critic. L’Ufici pe lenghe galese al à domandât al guvier di sigurâ aes scuelis e aes aministrazions locâls ducj i fonts che a coventin par meti in at la gnove strategjie. Pe Cymdeithas, invezit, no si veve di svilupâ il proviodiment dome su la fonde des domandis dai gjenitôrs, ma suntun model di intervent là che la lenghe galese e ves la stesse impuartance di chê inglese.
Font: Welsh Assembly Government, 20/04/10; Cymdeithas, 22/04/10; Welsh Language Board, 26/04/10
fur_Latn eng_Latn